西湖酒家壁畫枯木
作者：宋無
朝代：宋

paragraphs: 衡岳喬松道途遠，成都古柏山川隔。
忽驚老樹刺眼來，疑是頹崖壓東壁。
拗怒風雷龍虎氣，盤摺造化乾坤力。
陰連滄海一片秋，秀奪西湖兩峰色。
寒雲苒惹霾晝影，凍蘚緣沿借春碧。
醉翁睥睨欲掛衣，禪伯經營思憩錫。
烏鳶冥下踏枝空，猿猱夜過嗔藤仄。
鐵榦銅柯嗅不香，蒼雪玄烟潤將滴。
便擬攀蘿解糾纏，何煩平地生荆棘。
直須掃去曲碌姿，揮作昂霄數千尺。